《送李士钦尚宝持节册封楚府次沈廷美韵》
明代·程敏政

晓承天语下丹霄，周室班封四牡劳。同姓地分南岳重，殊方人仰北辰高。

朝廷近侍传司玺，江汉风流拥使旄。预想过家归路便，朱门乔木映宫袍。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。